22. schôdza NR SR - 5.deň - B. popoludni
Dátum: 2024-10-28
Poslanec: Kleinert, Dana (PS)
Druh vystúpenia: Vystúpenie v rozprave

2. Dobre. Ďakujem pekne. Rada by som pokračovala v rozprave pri bode k odvolávaniu ministerky kultúry Martiny Šimkovičovej. V mojej prvej časti som hovorila o tom, že, bohužiaľ, ministerka Martina Šimkovičová si urobila z programového vyhlásenia vlády trošku tak trhací kalendár, resp. je jej úplne jedno, čo je v ňom napísané, pretože v zásade si robí, čo chce, a to, čo chce, je v úplnom rozpore s programovým vyhlásením vlády, takže na toto si tu teraz v mene, v mene Progresívneho Slovenska posviecujeme. Dnes tu bol pán minister Taraba, ktorý v mene vlády povedal, teda že pani ministerka napĺňa do bodky programové vyhlásenie vlády . Rovnako tak k nemu sa prihlásila aj samotná ministerka, ale teda to, čo tu hovorím, je úplným, je dôkazom toho, že tu sa ide presne opačne. A myslím si, že len to, že, že sa nenapĺňa programové vyhlásenie vlády, že sa ide proti nemu, že sa ide v zásade aj naozaj proti celému segmentu v kultúre, tak už to samotné je dôvod na to, aby bola ministerka kultúry odvolaná. Citovala som vždy programové vyhlásenie nejakú časť a potom k tomu dávam do kontextu reálnu situáciu. Venovala som sa štyrom bodom o komunikácii, o STVR, o účinnej ochrane práv a dôstojnosti človeka pred klamlivými dehonestujúcimi výrazmi, o zabezpečení systémovej podpory aj pre ľudovú kultúru a tak ďalej. To všetko sme si už tu jasne povedali, že je v presnom opaku, ako je programové vyhlásenie vlády. Budem pokračovať citáciou ďalšej časti programového vyhlásenia a to hovorí, že „ vláda bude dbať na to, aby podpora slovenskej audiovizuálnej kultúry bola na primerane kvalitatívnej aj kvantitatívnej úrovni.“ Neviem, teda čo tým myslela, že primeraná kvalitatívna a kvantitatívna úroveň. Každopádne vo výsledku ministerka s úradníkom Machalom a prisluhujúcimi poslancami, bohužiaľ, predkladajúcimi poslanecký návrh zákona zneužili funkčný fond, Audiovizuálny fond, ktorému sa za ostatné roky podarilo postaviť z kolien filmový priemysel. Zmenili ho pomerom síl, odobrali odborníkom a odborníčkam právo rozhodnúť o žiadostiach na filmy a po roku vládnutia teda nemáme pri nových filmoch ani kvalitu ani kvantitu, takže opäť raz sme tu v úplnom rozpore s programovým vyhlásením. Ďalšia časť je, že programové vyhlásenia hovorí, že „vláda bude maximálne účelne a efektívne využívať finančné prostriedky z eurofondov v rámci Programu Slovensko a Plánu obnovy a odolnosti Slovenskej republiky, ktorých cieľom je obnova kultúrnych pamiatok, s osobitným dôrazom na vytvorenie mechanizmu systematickej obnovy a správy hradov, zámkov a kaštieľov na Slovensku. Obnova kultúrnych pamiatok má popri význame zachovania kultúrneho dedičstva a podpory cestovného ruchu aj významný sociálny prvok a to vo forme sociálnych podnikov, ktoré zamestnávajú pri obnove kultúrneho dedičstva významnú časť príslušníkov marginalizovaných rómskych komunít.“ Koniec citátu z programového vyhlásenia. Ono by to bolo celé vlastne pekné, keby teda ministerka kultúry Martina Šimkovičová nerobila presný opak, pretože my tu vo výsledku máme ochromenú dotačnú výzvu Obnovme si svoj dom. V detaile to úplne presne popísala moja kolegyňa Zora Jaurová, a teda naozaj je to veľmi smutné počúvanie alebo čítanie. Ono sa totižto ešte ani nikdy nestalo, že by sa nestihli dotácie sprocesovať v príslušnom roku, ale teda pri ministerke Šimkovičovej je aj toto možné. A ono už všetci poznáme tie urbánne legendy, o tom ako chce úradník Machala o každej jednej veci rozhodnúť a aké má na stole haldy stojacich vecí, pretože to jednoducho nie je v ľudských silách stihnúť, ale on chce mať všetko pod kontrolou. No a okrem nezvratných škôd na kultúrnych pamiatkach nečinnosť ministerstva spôsobila aj výpadok príjmov remeselníkov realizujúcich obnovu pamiatok naozaj neraz v chudobných regiónoch Slovenska, kde sú pracovné príležitosti obmedzené, takže zase sme v úplnom rozpore s tým, čo vláda deklarovala v programovom vyhlásení vlády. A to teda ešte nehovorím o tom, že ministerka ignorovala odporúčanie odbornej komisie a priradila projektom, ktoré patrili medzi najhoršie, najviac financií, napríklad kaštieľu Holíč, lebo je tam starosta zo SNS. Ono nevadí, že ony už granty dostali, a to dokonca na tak zle pripravený projekt, že podmyli základy a spadla tam nejaká juhovýchodná časť alebo veža, ale zároveň nepodporila najlepšie vyhodnotené projekty, ako je napríklad kaštieľ v Sokolovciach, ktorému sa rozpadáva strecha a každý jeden deň, kedy tam doňho naprší je vážnym ohrozením tejto vzácnej kultúrnej pamiatky. Všetko, čo tu spomínam je jasným porušením a popretím programového vyhlásenia vlády, a teda ja sa pýtam, vážené poslankyne a poslanci, že, že ako to viete ignorovať, dokedy to chcete trpieť, toto? Ďalším citátom z programového vyhlásenia vlády je, že „vláda uskutoční potrebné kroky na to, aby sa dosiahla efektívna práca orgánov pamiatkovej ochrany.“ Čiže ono to znamená zrušenie odboru ochrany pamiatok, ktorý je jediným špecializovaným odborným pracoviskom zameraným na tvorbu metodiky o ochrane pamiatok, hej? Že, že tá podstata, ten gro toho, toho pamiatkového úradu, ten odbor ochrany pamiatok, to zrušíme a to je vlastne akože ochrana, hej? No nesedí, že? Je, je to úplne nezmysel. Čiže odpoveď je jasná a zase to znamená iba jedno, že ministerka Šimkovičová ide úplne opačným smerom ako sa zaviazala v programovom vyhlásení, a teda aby som tú všetku deštrukciu a to všetko čo v súvislosti s programovým vyhlásením vlády stihla tak musím už naozaj stručne. Tak skúsim, že napríklad, citujem: „Vláda vypracuje stratégiu podpory významných kultúrnych podujatí na Slovensku, ktoré sú dôležitým lákadlom pre domácich aj zahraničných návštevníkov. Významné kultúrne podujatia zabezpečujú okrem rozvoja kultúrnosti aj významný impulz pre cestovný ruch.“ No ale odpoveďou je, že túto úlohu ministerka nielenže nezvládla, ale prvý krát po 30 rokoch sa na Slovensku toto leto neuskutočnili Dni európskeho kultúrneho dedičstva, a to sa pritom samo ministerstvo kultúry k tejto udalosti prihlásilo. Čiže ďalšia vec je úplne preukázateľne nezvládnutá, o medzinárodnej hanbe asi nemusíme hovoriť, ale teda hlavne, že si pani ministerka tu podpisuje všelijaké memorandá v krajinách, kde chodí z môjho pohľadu na dovolenky, ale dobre. Môže mať pocit, že zvláda toho veľa. A ono teda tieto memorandá skutočne nestačia na dobrý výkon. Ďalším citátom je, že „vláda zabezpečí stratégiu strednodobého a dlhodobého rozvoja kultúry vrátane vykonania pasportizácie umeleckých diel, ktoré sú v majetku Slovenskej republiky.“ Ono ináč tá pasportizácia je naozaj viac ako potrebná, a to teda nie len v súvislosti s tou tajne pripravovanou najväčšou reformou sektoru kultúry, pretože pri takýchto zmenách býva vždy kde-tu nejaké dielo navždy stratené. Ale mňa by napríklad zaujímalo aj, čo sa nachádza, ak, čo je zdieľaný obratom uzatvoreného kaštieľa Budmerice. Kde sú? Čo sa s nimi plánuje? Ani na toto nemáme odpoveď zatiaľ z ministerstva kultúry na našu otázku. Tak čakáme na ten súpis, pretože áno, pri tomto vedení ministerstva kultúry sa reálne bojíme o osud našich pamiatok či umeleckých diel. Ďalším citátom je, že „ vláda prijme nové štandardy v oblasti múzeí, galérie a knižníc z dôrazom na podporu kultúry a rozvoja cestovného ruchu...“ (rečníčka si odkašlala) ... ruchu, pardon. Po roku ministerky môžeme, žiaľ, konštatovať, že tu máme akurát tak štandardy nekultúrnych vyhadzovov, nezmyselných riešení inštitúcií, napríklad Kunsthalle, ale aj štandardy vo forme novely zákona umožňujúcej nerobiť verejné vypočutia na riaditeľov, riaditeľky divadiel či galérií. No a to je fakt výkon. Vidíme to napríklad pri Bibiane. A mňa by napríklad pri Bibiane, stále ma to zaujíma, či bola fyzicky prítomná pani Flach počas jej výberového konania v lete. Ani na toto nemáme stále odpoveď a, samozrejme, nemáme odpoveď ani na iné otázky v rámci toho výberového konania, ale aj toto by ma zaujímalo. Ďalší citát z PVV je: „Vláda preberie nad najvýznamnejšími výročiami a štátnymi sviatkami Slovenskej republiky oficiálnu záštitu a podporí ich dôstojný priebeh.“ A teda neviem, vláda je akože eventová agentúra? Ministerstvo kultúry je eventovka? Vláda má vytvárať podmienky na férové podnikanie, prácu, podporu prostredia. Vláda nemá zadávať zákazky kamošom alebo spriazneným firmám, ako to už vidíme pri niektorých akciách, ktoré sa udiali. No a potom je tu ešte jeden dôležitý bod a ten je, že „vláda považuje za dôležité systémové zlepšenie sociálneho postavenia kultúrnych pracovníkov v spoločnosti s osobitným dôrazom na pracovníkov miestnej kultúry.“ A tu by som poprosila o vašu pozornosť, lebo realita je veľmi v rozpore s tým ako sa zaväzuje programové vyhlásenie vlády, a teda vláda v ňom, pretože Ministerstvo kultúry Slovenskej republiky zneužilo konsolidáciu a nariadilo 10-percentné škrty v personálnych nákladoch zriaďovaných inštitúcií. Ono kvôli tomu môže prísť o prácu až 476 pracujúcich po celom Slovensku a štatutári a štatutárky erbových inštitúcií, ako napríklad Slovenská národná galéria, divadlo, múzeum, Pamiatkový úrad boli prepustení bez udania dôvodu. Ministerstvo ruší celé oddelenia analytických či odborných útvarov. Inštitúcie sú cielene, personálne a aj finančne oslabované. Ich odborná činnosť je paralyzovaná, pracovné podmienky v umení a kultúre sú neudržateľne nedôstojné. Ľudia pracujúci v kultúre, a to som už spomínala, majú dokonca o 15,8 % nižšie platy, ako je priemer v iných odvetviach národného hospodárstva, a ono toto číslo sa prehlbuje, pretože tu robí veľa ľudí z vysokoškolským vzdelaním druhého stupňa, takže ono to potom vychádza, že majú priemerne o 385 eur mesačne menej, ako je priemer v iných odvetviach. Ale toto je zjavne pani ministerke jedno, hlavne že oni majú navýšené platy. Dôležité je teda spomenúť aj spôsob, akým už rok ministerka a úradník Machala komunikujú o pracovníkoch a pracovníčkach v kultúre, pretože je to vlastne neuveriteľná vec, keď vedenie ministerstva nielenže neobhajuje ľudí svojho rezortu, ono ich aj neustále napáda, zhoršuje im pracovné podmienky, bezdôvodne ich vyhadzuje. Ale najmä Machala a Šimkovičová sa snažia Slovensku podsúvať, že v kultúre pracujú ľudia leniví či nacucnutí na nejaké fondy, že tu pracuje len nejaká kaviareň a mne to celé je naozaj veľmi ťažko vyslovovať, pretože každý súdny človek, ktorý sa v prostredí kultúry hýbe, vie, že opak je pravdou. Podmienky nie sú ani náhodou ľahké, odmeny sú nízke, práca nestabilná, pracovníci a pracovníčky v kultúre pracujú od nevidím do nevidím, nepoznajúc presnú pracovnú dobu. Toto presne svedčí o tom, ako ministerka nemá absolútne prehľad o tom, čo sa deje v rezorte kultúry. Odporúčam každému vypočuť si dnes jej vyhlásenie k tomuto odvolávaniu. V podstate je to jasne podčiarknuté, prečo sa naozaj nikdy nemala stať ministerkou. Ja, za mňa to bola jednoznačná odpoveď. Ona jednoducho nemá tento rezort ani rada a ani mu nerozumie, čo je teda dosť divoká kombinácia. Ono celé toto napádanie ľudí v kultúre a také to veľmi pohŕdavé rozprávanie o nich a celé také to štvanie v spoločnosti dospelo až do bodu, že dokonca Konfederácia odborových zväzov, musí nahlas hovoriť, že pracovníci v kultúre sú rovnako ťažko pracujúci ako iní pracujúci v iných odvetviach, pretože taká je pravda. Už aj za takúto dehonestáciu ľudí zo sektoru jej zverenému, za poštvávanie ľudí proti sebe by mala byť ministerka Šimkovičová odvolaná. Mne osobne bolo z toho veľmi smutno, keď som ju dnes počula rozprávať o ľudí v kultúre. Výpočet dôvodov na odvolanie ministerky Šimkovičovej je až obludne siahodlhý. Podrobne nimi prešla moja kolegyňa Zora Jaurová. Ja som sa za klub Progresívneho Slovenska venovala aspoň stručne k objasneniu, akú nulovú váhu má pre ministerku Šimkovičovú vlastné programové vyhlásenie vlády. Keď vám naozaj na tomto záleží na tejto téme, naozaj si porovnajte, čo sa deje a čo je napísané v programovom vyhlásení vlády. A preto my v Progresívnom Slovensku budeme hlasovať za odvolanie ministerky kultúry Šimkovičovej a apelujeme na každého a každú jednu z vás poslankýň a poslancov koalície, ktorým naozaj úprimne záleží na našej kultúre a my vieme, že sú medzi vami takí, aby ste rovnako prispeli k jej odvolaniu. Ďakujem pekne. (Potlesk.)